Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2020/C 208/05)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 51 artiklassa tarkoitetulla tavalla (1) kolmen kuukauden kuluessa tästä julkaisemisesta.

YHTENÄINEN ASIAKIRJA

”COLATURA DI ALICI DI CETARA”

EU-nro: PDO-IT-02440-16.10.2018

SAN (X) SMM ( )

1. Nimi

”Colatura di Alici di Cetara”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotetyyppi

Luokka 1.7 Tuoreet kalat, nilviäiset ja äyriäiset sekä niistä valmistetut tuotteet

3.2 Kuvaus 1 kohdassa nimetystä tuotteesta

”Colatura di Alici di Cetara” (sardellikastike) on nestemäinen tuote, joka valmistetaan fermentoimalla sardelleja (Engraulis encrasicolus L.) suolassa. Kulutukseen saatettaessa tuotteella on oltava seuraavat ominaisuudet: kirkkaus: puhdas ja selkeä; väri: meripihkanvärinen, mahonginruskeaan vivahtava; tuoksu: pitkäkestoinen ja voimakas, tuo mieleen suolatut sardellit, tuoreet sardellit ja meren suolaisen tuoksun; maku: umami, voimakas ja hyvin maukas, koska raaka-aineina käytetään sardelleja ja suolaa.

”Colatura di Alici di Cetara” on proteiinipitoinen uutos. Se koostuu vapaista aminohapoista, jotka imeytyvät välittömästi elimistöön. Rasvapitoisuus johtuu solujen hajoamisesta, joka tapahtuu, kun sardellit fermentoituvat läheisessä kosketuksessa merisuolan kanssa puutynnyreissä ja pienissä terzigno-tynnyreissä. Seuraavassa taulukossa esitetään tuotteen viitearvot suolassa fermentoitumisen jälkeen.

Parametri Viitearvo SUOLA ≥ 20 g / 100 g tuotetta PROTEIINIT ≥ 8 g / 100 g tuotetta RASVA 0,1–3 g / 100 g tuotetta pH 5–7

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Salernon maakunnan rannikkoalueen edustalla pyydetyt sardellit (Engraulis encrasicolus) ja keskisuuret tai suuret merisuolarakeet

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Sardelleja pyydetään Salernon maakunnan rannikkovesillä, enintään 12 meripeninkulman päässä rannikolta. SAN-tuotteen ”Colatura di Alici di Cetara” jalostus, fermentointi, kypsytys ja valutus tapahtuvat kohdassa 4 määritellyllä erityisellä alueella sijaitsevissa käsittelylaitoksissa. Kypsytys ja valutus voidaan tehdä myös Cetaran kuntaan sijoittautuneissa ravintola- ja ateriapalveluyrityksissä.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Alkuperänimikkeellä ”Colatura di Alici di Cetara” suojattua tuotetta on myytävä läpinäkyvissä lasiastioissa, joiden vetoisuus on vähintään 50 ml ja enintään 1 000 ml.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Lasipakkauksiin kiinnitettävissä etiketeissä on oltava maininta ”Colatura di Alici di Cetara” D.O.P. (SAN) selkein ja lähtemättömin kirjaimin, jotka on helppo erottaa muun tekstin joukosta. Etiketeistä on myös käytävä ilmi a) SAN-tuotteen tunnus b) Euroopan unionin tunnus c) pakkauksen ominaisuudet: terzigno (pieni tynnyri) tai tynnyri.

Jos tuotetta on kypsytetty, etikettiin voidaan merkitä sana ”invecchiata” (kypsytetty), jonka jälkeen merkitään kuinka monta kuukautta/vuotta tuotetta on kypsytetty.

SAN-tuotteen ”Colatura di Alici di Cetara” tunnukseen sisältyy neljä tyyliteltyä osaa: terzigno, jonka sisällä luonnos Cetaran tornista, etualalla sardelli ja lopuksi pisara colatura-kastiketta.

4. Maantieteellisen alueen tarkka rajaus

Kalastusalue käsittää Salernon maakunnan rannikkovedet. Kalastusalueen etäisyys rannikosta vaihtelee kalastussyvyydestä (50–200 m) riippuen, mutta suurin sallittu etäisyys rannikosta on 12 meripeninkulmaa. Kaikki valmistusvaiheet, jalostus, kypsennys ja valutus on toteutettava ainoastaan Salernon maakunnan kunnissa.

5. Yhteys maantieteelliseen alueeseen

Tuotteen aromien ja makuominaisuuksien vuoksi tuotetta käytetään pastan ja muiden ruokalajien, niin yksinkertaisten kuin monimutkaisempienkin, luontaisena mausteena ja kastikkeena.

Tuote tuoksuu suolatuilta sardelleilta ja mereltä. Aromi on pitkäkestoinen ja voimakas. Maultaan tuote on voimakas ja hyvin maukas.

Tuotteen tuoksu ja maku johtuvat Salernon maakunnan rannikolla sijaitsevan kalastusalueen erityispiirteistä, mutta myös taidoista, joilla sardellit ja niiden säilömiseen käytettävät perinteiset säiliöt valmistellaan.

Tuotantoalueen fyysiset piirteet ovat hyvin poikkeukselliset. Pohjoisessa alue rajoittuu Lattarin vuoristoon, joka muodostaa Amalfin ja Sorrenton rannikkojen selkärangan. Korkeuserot ovat suuria, vaihdellen merenpinnan tasolta yli 1 400 m korkeuteen. Etelässä alue rajoittuu Cilenton rannikkoon, joka on ominaisuuksiltaan samankaltainen. Merialueen suurista eroista johtuvat myös erityiset ympäristöolosuhteet, joissa pyydettävät kalalajit kehittyvät. Lähellä rannikkoa on hyvin syviä merialueita, minkä vuoksi sardelleja pyydetään enintään 12 meripeninkulman etäisyydellä rannikosta, keskimäärin 200 m syvyydestä. Tämän merialueen suolapitoisuus on korkea, noin 38 tuhannesosaa, ja siellä muodostuu vain vähän kasviplanktonia. Tästä johtuen sardellit kasvavat hitaasti ja jäävät pieniksi, ja niissä on vain vähän rasvaa. Tämä parantaa suolassa säilöttyjen sardellien ja pitkän suolausprosessin tuloksena saatavan kastikkeen makua. Vähärasvaisuus vähentää tuotteen riskiä eltaantua kemiallisten reaktioiden seurauksena suolassa säilömisen aikana.

Sardelleja on perinteisesti pyydetty Salernon maakunnan rannikkoseuduilla, minkä johdosta alueella on kehittynyt tunnusomainen ja laajalle levinnyt taito valmistaa ja suolata sardelleja. Tämä taito muodostui aluksi kalastajien perheitten piirissä, ja kehittyi edelleen pienten työpajojen ja niiden jälkeen keskikokoisten teollisuusyritysten perustamisen myötä. Paikallisten työntekijöiden taitojen ansiosta ”Colatura di Alici di Cetara” valmistetaan edelleen käsityönä myös keskikokoisissa teollisuusyrityksissä.

Yksi alueen työntekijöiden, pääasiassa naisten, tärkeimmistä taidoista on kyky poistaa sardellien pää ja sisäelimet nopeasti ja moitteettomasti. Tämä tehdään käsin, jotta pää ja sisäelimet saadaan varmasti poistettua. Pään ja sisäelinten poistamisella on myönteinen vaikutus tuotteen laatuun, aromiin ja makuun, koska siten vältetään kitkerien vivahteiden syntyminen.

Pää ja sisäelimet poistetaan välittömästi pyydystämisen jälkeen, jotta sardelleja ei tarvitsisi pakastaa tai säilyttää montaa tuntia jääkaapissa, mikä heikentäisi raaka-aineen laatua.

Huomattavaa on myös taitavuus, jolla työntekijät valmistelevat sardellien suolaamiseen käytettävät perinteiset puiset säiliöt. Tämä tehdään käsin asettelemalla sardellit ja merisuola kerroksittain. Kun kerrokset ovat valmiit, säiliö peitetään kannella, jonka päälle asetetaan painot riittävän paineen aikaansaamiseksi.

Säiliö on täytettävä oikeaoppisesti siten, että sardellit asetellaan lähelle toisiaan joka kerroksella, ja ne peitetään kokonaan suolalla. Näin estetään ilmataskujen muodostuminen ja vältetään niistä johtuvat ei-toivottavat hapettavat prosessit, jotka voisivat aiheuttaa tuotteen pilaantumisen. Nämä vaatimukset ovat tärkeitä, sillä ”Colatura di Alici di Cetara” saa aistinvaraiset ominaisuutensa, arominsa ja makunsa, kun sardellit fermentoituvat suolassa näissä säiliöissä.

Vuosisatojen ajan ”Colatura di Alici di Cetara” oli saatavissa yksinomaan Amalfin rannikolla, erityisesti Cetarassa, jossa sitä käytetään vakiintuneen perinteen mukaisesti jouluaterian perusaineosana, spagetin tai linguine-pastan mausteena.

Tiedotusvälineiltä saatu huomio on auttanut lisäämään tietoisuutta tuotteesta.

Tuotetta alettiin markkinoida 1980-luvun jälkipuoliskolla, aluksi paikallisesti ja sitten laajemmin.

”Colatura di Alici di Cetara” on hyvin arvostettu elintarvike koko Italiassa, ja se tunnetaan myös Italian rajojen ulkopuolella Amalfin rannikon ja erityisesti Cetaran ruokakulttuurin tunnusomaisena ainesosana.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Asianomainen ministeriö käynnisti kansallisen vastaväitemenettelyn julkaisemalla tuotetta ”Colatura di Alici di Cetara” koskevan rekisteröintihakemuksen Italian tasavallan virallisessa lehdessä nro 181 (keskiviikko 1. elokuuta 2018). Eritelmän täydellinen teksti on saatavissa seuraavalta verkkosivulta:

https://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Prodotti DOP IGP” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.